
PATVIRTINTA

                                   


Šakių rajono savivaldybės administracijos 




direktoriaus 2018 m. .... .. d. 






įsakymu Nr. 

LEIDIMŲ ĮRENGTI IŠORINĘ REKLAMĄ IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Leidimų įrengti išorinę reklamą išdavimo tvarkos aprašas (toliau – Aprašas) nustato leidimų įrengti išorinę reklamą (toliau – leidimas) išdavimo, atsisakymo juos išduoti, leidimų galiojimo sustabdymo, leidimų galiojimo sustabdymo panaikinimo ir leidimų galiojimo panaikinimo tvarką Šakių rajono savivaldybės (toliau – Savivaldybė) teritorijoje. 

2. Aprašo paskirtis – užtikrinti, kad leidimai Savivaldybės teritorijoje būtų išduodami pagal Lietuvos Respublikos reklamos įstatymo, kitų įstatymų, norminių teisės aktų ir Lietuvos Respublikos ūkio ministro 2013 m. liepos 30 d. įsakymu Nr. 4-670 (Lietuvos Respublikos ūkio ministro 2018 m. birželio 22 d. įsakymo Nr. 4-371 redakcija) patvirtintų Išorinės reklamos įrengimo taisyklių (toliau – Taisyklės) reikalavimus.
3. Apraše vartojamos sąvokos atitinka Lietuvos Respublikos reklamos įstatyme ir Taisyklėse minimas sąvokas.

II SKYRIUS

PARAIŠKOS IŠDUOTI  LEIDIMĄ PATEIKIMO TVARKA

4. Pareiškėjas, norintis gauti leidimą, Šakių rajono savivaldybės administracijos direktoriui turi pateikti: 
4.1. paraišką gauti leidimą (1 priedas), kurioje nurodoma:

4.1.1. pareiškėjo (juridinio asmens) pavadinimas, teisinė forma, kodas, buveinė; pareiškėjo (fizinio asmens) vardas, pavardė, gimimo data, adresas korespondencijai, individualios veiklos vykdymo registracijos pažymos ar verslo liudijimo numeris; telefono numeris, elektroninio pašto adresas (jeigu pareiškėjas jį turi); 

4.1.2. išorinės reklamos plotas; 

4.1.3. išorinės reklamos įrengimo adresas, vieta;

4.1.4. reklamos skleidimo laikotarpis;

4.1.5. informacija apie Savivaldybės institucijos išduotą statybą leidžiantį dokumentą, jei reklaminis įrenginys, ant kurio numatoma skleisti išorinę reklamą, yra statinys, kuriam privalomas šis dokumentas;

4.1.6. dokumento, patvirtinančio Savivaldybės institucijos sutikimą įrengti išorinę reklamą, jei žemė, statiniai, įrenginiai ar kiti objektai, ant kurių numatoma įrengti išorinę reklamą, priklauso Savivaldybei nuosavybės teise ar yra valdomi patikėjimo teise, data ir numeris;

4.1.7. kokiu būdu (tiesiogiai Savivaldybės administracijoje, siunčiamas registruotu laišku, elektroninėmis priemonėmis)  pareiškėjas norėtų gauti leidimą;

4.1.8. kokiu būdu (raštu arba elektroninėmis priemonėmis) pareiškėjas norėtų gauti leidimą išduodančios institucijos pranešimus;

4.2. dokumentus, patvirtinančius žemės, statinių, įrenginių ar kitų objektų, ant kurių  įrengiama išorinė reklama, nuosavybės teise ar kitais teisėtais pagrindais valdančio asmens (toliau – savininkas) sutikimą, išskyrus atvejus, kai pareiškėjas pats yra šių objektų savininkas. Jeigu išorinė reklama įrengiama ant bendrojo naudojimo objektų, – butų ir kitų patalpų savininkų daugumos sutikimą, jeigu butų ir kitų patalpų savininkų bendrijos įstatuose ar jungtinės veiklos sutartyje nenumatyta kitaip;

4.3. nuosavybės teisę patvirtinančio dokumento kopiją, kai pareiškėjas yra žemės, statinių, įrenginių ar kitų objektų, ant kurių įrengiama išorinė reklama, savininkas;

4.4. išorinės reklamos įrengimo projektą (toliau – projektas), kurį sudaro:

4.4.1. aiškinamasis raštas;

4.4.2. reklaminio įrenginio vietos schema topografiniame plane, kai reklaminis įrenginys įrengiamas ant žemės;

4.4.3. išorinės reklamos įrengimo vietą apibūdinantys duomenys (situacijos schema, viso objekto, ant kurio planuojama įrengti reklamą, esamos padėties spalvota nuotrauka ar projektas (kai objektas nepastatytas ar neįrengtas);

4.4.4. išorinės reklamos spalvinis bei grafinis vaizdas;

4.4.5. reklaminio įrenginio projektas;

4.4.6. laikiklių bei tvirtinimo mazgų brėžiniai, jei reklama tvirtinama laikikliais;

4.5. jei išorinė reklama įrengiama ant stulpų, lynų ar kitokių konstrukcijų, esančių virš gatvių, – šiuos objektus eksploatuojančių subjektų raštišką sutikimą.
5.   Išorinės reklamos įrengimo projektas tvirtinamas atskiru direktoriaus įsakymu.
6. Teikiant paraišką popierine forma, prie paraiškos pridedami dokumentų ir projektų du egzemplioriai.

III SKYRIUS

PARAIŠKOS IR PRIE JOS PRIDEDAMŲ DOKUMENTŲ TIKRINIMO IR IŠORINĖS REKLAMOS BEI REKLAMINIŲ ĮRENGINIŲ PROJEKTŲ DERINIMO TVARKA

7. Savivaldybės administracijos atsakingas darbuotojas, gavęs pareiškėjo paraišką išduoti leidimą ir kitus aprašo 4 punkte nurodytus dokumentus, ne vėliau kaip per 5 darbo dienas nuo jų gavimo paraiškoje nurodytu būdu išsiunčia pareiškėjui patvirtinimą, kad paraiška gauta. Patvirtinime nurodoma: terminas, per kurį turi būti išnagrinėta paraiška; informacija apie tai, kad, jeigu per nurodytą terminą leidimas neišduodamas ir nepateikiamas motyvuotas rašytinis atsisakymas jį išduoti, laikoma, jog leidimas išduotas; galimos pareiškėjo teisių gynimo priemonės, kuriomis jis galėtų pasinaudoti, jeigu kiltų jo ir leidimą  išduodančios institucijos ginčų.

8. Užregistruota paraiška kartu su gautais dokumentais perduodama nagrinėti Šakių rajono savivaldybės administracijos Ūkio, architektūros ir investicijų skyriui.

9. Jei paraiška ir (ar) kiti dokumentai, kurių reikia leidimui išduoti, nevisiškai, neteisingai užpildyti arba juose pateikti neteisingi duomenys, arba pateikti ne visi dokumentai, kurių reikia leidimui išduoti, arba jie neatitinka teisės aktų nustatytų reikalavimų, Šakių rajono savivaldybės administracijos Ūkio, architektūros ir investicijų skyriaus atsakingas specialistas ne vėliau kaip per 5 darbo dienas nuo dokumentų, kurių reikia leidimui išduoti, gavimo paraiškoje nurodytu būdu praneša apie tai pareiškėjui ir nustato 5 darbo dienų terminą trūkstamiems arba patikslintiems dokumentams pateikti, taip pat informuoja, kad terminas leidimui išduoti skaičiuojamas nuo visų tinkamai įformintų dokumentų gavimo dienos.

10. Išorinės reklamos grafinio sprendimo projektus derina Šakių rajono savivaldybės administracijos Ūkio, architektūros ir investicijų skyriaus atsakingas specialistas ir Bendrųjų reikalų skyriaus specialistas (kalbos tvarkytojas), reklaminio įrenginio įrengimo projektai turi būti suderinti taip pat ir su Šakių rajono savivaldybės administracijos vyriausiuoju architektu.

11. Įrengti išorinę reklamą kultūros paveldo objektuose, jų teritorijose ir apsaugos zonose leidžiama tik Lietuvos Respublikos nekilnojamojo kultūros paveldo apsaugos įstatymo įstatymu nustatytais atvejais gavus už kultūros paveldo objekto apsaugą atsakingos institucijos sutikimą.

12. Išorinę reklamą saugomose teritorijose leidžiama įrengti tik raštiškai suderinus jos įrengimą su saugomų teritorijų direkcija arba regiono aplinkos apsaugos departamentu, kai saugomoje teritorijoje nėra įsteigtos saugomų teritorijų direkcijos.

13. Išorinė reklama ant keleivinio kelių transporto priemonių, vežančių keleivius reguliariais vietinio susisiekimo maršrutais, ir lengvųjų automobilių taksi įrengiama vadovaujantis Taisyklėmis ir Keleivinio kelių transporto priemonių apipavidalinimo nuostatomis, patvirtintomis Lietuvos Respublikos susisiekimo ministro 1998 m. vasario 12 d. įsakymu Nr. 55 „Dėl Keleivinio kelių transporto priemonių apipavidalinimo nuostatų patvirtinimo“.

14. Išorinės reklamos įrengimas arčiau kaip 30 metrų nuo gatvių bei arčiau kaip 150 metrų nuo kelio ne gyvenvietėse turi būti suderintas su policijos pareigūnais, vadovaujantis Kelių eismo sąlygų kontrolės tvarkos aprašu, patvirtintu Lietuvos policijos generalinio komisaro 2005 m. spalio 24 d. įsakymu Nr. 5-V-671 „Dėl Kelių eismo sąlygų kontrolės tvarkos aprašo patvirtinimo“.

15. Reklaminis įrenginys turi būti projektuojamas ir įrengiamas vadovaujantis Lietuvos Respublikos statybos įstatymo ir kitų projektavimą, statybą ir teritorijų planavimą reguliuojančių teisės aktų nuostatomis. Reklaminis įrenginys turi būti saugus, derėti prie kraštovaizdžio ir nekenkti aplinkai.

IV SKYRIUS 

LEIDIMŲ IŠDAVIMO TVARKA

16. Leidimą įrengti išorinę reklamą (2 priedas), vadovaudamasis aprašo 10 punkte nurodytų  Savivaldybės administracijos specialistų patvirtintu projektu paraiškai gauti leidimą įrengti išorinę reklamą, išduoda Savivaldybės administracijos direktorius.

17. Už leidimo išdavimą Šakių rajono savivaldybėje vietinė rinkliava nėra nustatyta.

18. Pareiškėjui leidimas turi būti išduotas arba rašytinis motyvuotas atsisakymas jį išduoti  pateiktas ne vėliau kaip per 20 darbo dienų nuo visų dokumentų, kurių reikia leidimui išduoti, gavimo. Jeigu pateikti ne visi, nevisiškai ar neteisingai užpildyti dokumentai arba neteisingi duomenys, terminas skaičiuojamas nuo visų arba papildytų (patikslintų) dokumentų gavimo dienos. Leidimas išduodamas paraiškoje nurodytu būdu. 

19. Pareiškėjams išduodami popierinės arba, atsižvelgiant į įdiegtas technines priemones, elektroninės formos leidimai.

20. Leidimo galiojimo terminas nustatomas atsižvelgiant į pareiškėjo paraiškoje nurodytą reklamos skleidimo laikotarpį ir negali būti ilgesnis kaip 10 metų. 

21. Leidime nurodoma: 

21.1. leidimą išduodanti institucija;

21.2. leidimo numeris;

21.3. leidimo turėtojo (juridinio asmens) pavadinimas, teisinė forma, kodas, buveinė, leidimo turėtojo (fizinio asmens) vardas, pavardė, individualios veiklos vykdymo registracijos pažymos ar verslo liudijimo numeris; telefono numeris, elektroninio pašto adresas (jeigu leidimo turėtojas jį turi);

21.4. išorinės reklamos įrengimo adresas, vieta;

21.5. išorinės reklamos plotas;

21.6. projekto numeris ir data;

21.7. leidimo galiojimo terminas; 

21.8. leidimo išdavimo data;

21.9. leidimą pasirašiusio asmens pareigos, parašas, vardas, pavardė. Popierinės formos leidimas tvirtinamas leidimą išdavusios institucijos antspaudu.

22. Kai leidimo turėtojas numato keisti išorinės reklamos, išskyrus ant reklaminio įrenginio pateikiamos trumpalaikės išorinės reklamos, spalvinį ar grafinį vaizdą, jis Savivaldybės administracijai per atstumą, elektroninėmis priemonėmis ar tiesiogiai turi pateikti laisvos formos prašymą, kuriame nurodomas turimo leidimo numeris, jo išdavimo data, ir aprašo 4.4.4 punkte nurodytą išorinės reklamos spalvinį bei grafinį vaizdą, nekeičiant anksčiau įrengtos išorinės reklamos dydžio, proporcijų ir konstrukcinio sprendimo. 

23. Kai pasibaigus leidimo galiojimo terminui reklaminės veiklos subjektas nori gauti naują leidimą, jis Šakių rajono savivaldybės administracijos direktoriui ne vėliau kaip prieš 20 darbo dienų iki leidimo galiojimo termino pabaigos apraše nustatyta tvarka turi pateikti prašymą, kuriame nurodomas turimo leidimo numeris, jo išdavimo data ir turimam leidimui gauti apraše nurodytus dokumentus, kurie pateikiami tik tuo atveju, jei pasikeitė turimam leidimui gauti pateikti dokumentai ir (ar) juose nurodyti duomenys ir (ar) informacija. Leidimas šiame punkte nurodytu atveju išduodamas šiame apraše nustatyta tvarka ir terminais.
24. Leidimas neišduodamas, jeigu:
24.1. pateikiami ne visi Taisyklėse nurodyti dokumentai, pateikti dokumentai neatitinka teisės aktų nustatytų reikalavimų arba pateikti neteisingi duomenys ir reklaminės veiklos subjektas neįvykdo Savivaldybės administracijos reikalavimo per 5 darbo dienas ištaisyti šiuos trūkumus;

24.2. numatoma įrengti išorinė reklama neatitinka Lietuvos Respublikos reklamos įstatyme nustatytų išorinės reklamos įrengimo reikalavimų. 

25. Leidimai registruojami Savivaldybės dokumentų valdymo sistemoje „Kontora“ ir informacija apie jų išdavimą skelbiama Savivaldybės interneto svetainėje.

V SKYRIUS

LEIDIMŲ GALIOJIMO SUSTABDYMO IR PANAIKINIMO TVARKA

26. Leidimo galiojimas sustabdomas, jeigu:
26.1. paaiškėja, kad leidimui gauti buvo pateikti neteisingi duomenys;

26.2. išorinė reklama įrengta nesilaikant leidime nurodyto išorinės reklamos įrengimo projekto. 

27. Apie sprendimą sustabdyti leidimo galiojimą leidimą Savivaldybės administracija per 5 darbo dienas nuo sprendimo priėmimo raštu (registruotu laišku) ar elektroninėmis priemonėmis praneša leidimo turėtojui, nurodo trūkumus, dėl kurių sustabdytas leidimo galiojimas ir nustato 5 darbo dienų terminą trūkumams ištaisyti. 

28. Leidimo turėtojas, kurio leidimo galiojimas sustabdytas, turi ištaisyti leidimą išduodančios institucijos nurodytus trūkumus, dėl kurių sustabdytas leidimo galiojimas, per aprašo 27 punkte nurodytą terminą, kuris skaičiuojamas  nuo pranešimo apie leidimo galiojimo sustabdymą gavimo dienos. Ištaisęs trūkumus, leidimo turėtojas turi apie tai raštu ar elektroninėmis priemonėmis  pranešti Savivaldybės administracijai.

29. Leidimo galiojimo sustabdymas panaikinamas, jeigu reklaminės veiklos subjektas įvykdo Savivaldybės administracijos reikalavimus per 5 darbo dienas ištaisyti nurodytus trūkumus.

30. Leidimo galiojimas panaikinamas, jeigu:

30.1. reklaminės veiklos subjektas pateikia paraišką panaikinti leidimo galiojimą;

30.2. reklaminės veiklos subjektas (juridinis asmuo) yra likviduojamas;

30.3. reklaminės veiklos subjektas (fizinis asmuo) miršta;

30.4. reklaminės veiklos subjektas, sustabdžius jo leidimo galiojimą, neįvykdo Savivaldybės administracijos reikalavimų per 5 darbo dienas ištaisyti nurodytus trūkumus;

30.5. pasibaigia žemės, statinių ar kitų objektų, ant kurių įrengta išorinė reklama, savininko sutikimo galiojimo terminas.

31. Apie sprendimą panaikinti leidimo galiojimą Savivaldybės administracija per 5 darbo dienas nuo sprendimo priėmimo raštu (registruotu laišku) ar elektroninėmis priemonėmis praneša leidimo turėtojui ir  nurodo leidimo galiojimo panaikinimo priežastis. 

VI SKYRIUS

BAIGIAMOSIOS NUOSTATOS

32. Leidimo galiojimo terminui pasibaigus ar panaikinus leidimo galiojimą, reklamos skleidėjas per 20 dienų privalo reklaminį įrenginį išardyti ar nukabinti reklamą ir sutvarkyti aplinką.

33. Reklaminės veiklos subjektas gautą Leidimą privalo saugoti ir negali perleisti kitiems asmenims.

34. Leidimo turėtojui, praradusiam leidimo originalą ir apie tai raštu pranešusiam Architektūros ir urbanistikos skyriui, per 20 darbo dienų išduodamas leidimo dublikatas.

35. Esant kelioms paraiškoms dėl išorinės reklamos įrengimo toje pačioje vietoje Savivaldybei nuosavybės teise priklausančioje ar patikėjimo teise valdomoje teritorijoje ar ant objektų, priklausančių Savivaldybei nuosavybės teise ar valdomų patikėjimo teise, pirmumo teisę turi reklaminės veiklos subjektas, turintis Leidimą įrengti išorinę reklamą toje vietoje iki paraiškos pateikimo datos, kitais atvejais – paraišką pateikęs ankstesne data ir laiku.

__________________________________

Leidimų įrengti išorinę reklamą 

išdavimo aprašo 

1 priedas

(Paraiškos gauti leidimą įrengti išorinę reklamą formos pavyzdys)

(Pareiškėjo (juridinio asmens) pavadinimas, teisinė forma, kodas / pareiškėjo (fizinio asmens) vardas ir pavardė, gimimo data)

(juridinio asmens buveinė arba fizinio asmens individualios veiklos vykdymo registracijos pažymos ar verslo liudijimo numeris, adresas korespondencijai)

(telefono numeris, elektroninio pašto adresas (jeigu pareiškėjas jį turi)

Šakių rajono savivaldybės 

administracijos direktoriui

PARAIŠKA

GAUTI LEIDIMĄ ĮRENGTI IŠORINĘ reklamĄ 

__________________ 

(data)

ŠAKIAI


Prašau išduoti leidimą įrengti išorinę reklamą adresu______________________________

(išorinės reklamos adresas, vieta)

(trumpas išorinės reklamos apibūdinimas)

Išorinės reklamos plotas ____________________ kv.m.

(įrašyti) 

Reklamos skleidimo laikotarpis______________________________(ne ilgiau kaip 5 metai).
(įrašyti)
Leidimą įrengti išorinę reklamą pageidauju gauti tiesiogiai, registruotu laišku arba elektroninėmis priemonėmis (pageidaujamą būdą pabraukti). 
Pranešimus noriu gauti raštu arba elektroninėmis priemonėmis (pageidaujamą būdą pabraukti).

Turimo leidimo numeris, jo išdavimo data (kai baigiasi leidimo galiojimo terminas ir pareiškėjas nori gauti naują leidimą) _____________________________________________________________

PRIDEDAMA (pažymėti):
1. Savivaldybės administracijos išduotas statybą leidžiantis dokumentas (jei reklaminis įrenginys, ant kurio numatoma skleisti išorinę reklamą, yra statinys, kuriam privalomas šis dokumentas), ______ lapai (-ų).

2. Dokumentas, patvirtinantis Savivaldybės administracijos sutikimą įrengti išorinę reklamą (jei žemė, statiniai, įrenginiai ar kiti objektai, ant kurių numatoma įrengti išorinę reklamą, priklauso Savivaldybei nuosavybės teise ar yra valdomi patikėjimo teise), ________ lapai (-ų).

3. Dokumentai, patvirtinantys žemės, statinių, įrenginių ar kitų objektų, ant kurių įrengiama išorinė reklama, nuosavybės teise ar kitais teisėtais pagrindais valdančio asmens sutikimą, išskyrus atvejus, kai pareiškėjas pats yra šių objektų savininkas. Jeigu išorinė reklama įrengiama ant bendro naudojimo objektų, - butų ir kitų patalpų savininkų daugumos sutikimą, jeigu butų ir kitų patalpų savininkų įstatuose ar jungtinės veiklos sutartyje nenumatyta kitaip, ______ lapai (-ų).

4. Nuosavybės teisę patvirtinančio dokumento kopiją, kai pareiškėjas yra žemės, statinių, įrenginių ar kitų objektų, ant kurių įrengiama išorinė reklama, savininkas, ______ lapai (-ų).

5. Prekės ženklo registracijos liudijimo ar paraiškos įregistruoti prekės ženklą priėmimo pažymos kopija, patvirtinta vadovo, jei šis ženklas numatomas naudoti reklamoje, _____ lapai (-ų).

6. Išorinės reklamos įrengimo projektas (2 egzemplioriai), ______ lapai (-ų).

7. _____________________________________________________________________

8. _____________________________________________________________________
________________________ ___________________________ ________________________

(Pareigos) 
                  
(Vardas ir pavardė)


 (Parašas) 

Per 20 darbo dienų (nuo visų dokumentų gavimo dienos) bus išnagrinėta paraiška, išduotas leidimas arba pateiktas rašytinis motyvuotas atsakymas jį išduoti. Jeigu bus pateikti ne visi, nevisiškai ar neteisingai užpildyti dokumentai arba neteisingi duomenys, terminas bus skaičiuojamas nuo papildytų (patikslintų) dokumentų gavimo dienos. Jeigu per nurodytą terminą leidimas nebus išduotas ir nepateiktas motyvuotas rašytinis atsisakymas jį išduoti, bus laikoma, kad leidimas išduotas.

Pareiškėjas turi teisę apskųsti leidimą išduodančios institucijos sprendimą, kai jis mano, kad jo teisės ar įstatymų saugomi teisėti interesai yra pažeisti, Lietuvos Respublikos administracinių bylų teisenos įstatymo nustatyta tvarka.

______________

Leidimų įrengti išorinę reklamą 

išdavimo aprašo 

2 priedas

(Leidimo įrengti išorinę reklamą formos pavyzdys)

ŠAKIŲ RAJONO SAVIVALDYBĖS 

ADMINISTRACIJA

LEIDIMAS

ĮRENGTI IŠORINĘ REKLAMĄ

20XX-00-00 Nr. RE-XX-20XX

(Juridinio asmens pavadinimas, teisinė forma, kodas, buveinė arba fizinio asmens vardas, pavardė,  individualios veiklos vykdymo registracijos pažymos ar verslo liudijimo numeris)

(telefono numeris, elektroninio pašto adresas, jeigu fizinis ar juridinis asmuo jį turi)

(išorinės reklamos įrengimo adresas, vieta)

Išorinės reklamos išmatavimai _____________________, reklaminis plotas _________ m2.

Projekto numeris_______________________, data________________.

Leidimas galioja nuo 20____m.___________d. iki 20____m.____________d. (galiojimas gali būti sustabdomas arba panaikinamas Lietuvos Respublikos reklamos įstatymo 12 straipsnio 8 ir 10 dalyse nustatytais atvejais).

Leidimo turėtojas privalo:

1. Įrengti išorinę reklamą pagal suderintą projektą ir užtikrinti, kad ji būtų tvarkinga, nesugadinta.

2. Laikytis Lietuvos Respublikos įstatymų, Išorinės reklamos įrengimo taisyklių ir kitų teisės aktų, nustatančių reklamos naudojimo reikalavimus.

Pastaba. Leidimas įrengti ir eksploatuoti išorinę reklamą yra neatskiriama suderinto išorinės reklamos įrengimo projekto dalis ir galioja tik kartu su pridedamais privalomais dokumentais.

Šakių rajono savivaldybės

administracijos direktorius       
 (A.V.)         (Parašas)        (Vardas ir pavardė)

______________

